KOMISIJOS REGLAMENTAS (EB) Nr. 567/2007
2007 m. gegužės 24 d.
iš dalies keičiantis Reglamentą (EB) Nr. 297/2003, nustatantį išsamias galvijienos, kurios kilmės šalis yra Čilė, importo tarifinės kvotos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalies pirmą pastraipą,
kadangi:
(1)
Komisijos reglamente (EB) Nr. 297/2003 (2) numatyta skirti ir administruoti tam tikrų galvijienos produktų ilgalaikes importo tarifines kvotas.
(2)
2006 m. rugpjūčio 31 d. Komisijos reglamentas (EB) Nr. 1301/2006, nustatantis žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (3), taikomas importo licencijoms, susijusioms su 2007 m. sausio 1 d. prasidedančiais importo tarifinių kvotų galiojimo laikotarpiais. Tuo reglamentu nustatyta, kad licencijų galiojimo laikas baigiasi paskutinę importo tarifinių kvotų galiojimo laikotarpio dieną. Nuo 2007 m. liepos 1 d. Reglamento (EB) Nr. 1301/2006 III skyriaus nuostatos turėtų būti taikomos pagal Reglamentą (EB) Nr. 297/2003 išduotoms importo licencijoms, nepažeidžiant kitų tame reglamente išdėstytų reikalavimų. Prireikus būtina suderinti Reglamento (EB) Nr. 297/2003 nuostatas su Reglamentu (EB) Nr. 1301/2006.
(3)
Kai kurios Reglamento (EB) Nr. 297/2003 nuostatos, anksčiau taikytos importo tarifinių kvotų galiojimo laikotarpiui, nebegalioja. Siekiant aiškumo tos nuostatos turėtų būti išbrauktos.
(4)
Todėl reikėtų atitinkamai iš dalies pakeisti Reglamentą (EB) Nr. 297/2003.
(5)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 297/2003 iš dalies keičiamas taip:
1)
1 straipsnio 2 dalis išbraukiama.
2)
2 straipsnis pakeičiamas taip:
„2 straipsnis
Taikomas Reglamentas (EB) Nr. 1445/95, Reglamentas (EB) Nr. 1291/2000 ir Komisijos reglamento (EB) Nr. 1301/2006 (4) III skyrius, nebent šiame reglamente numatyta kitaip.
3)
3 straipsnio 1 dalis pakeičiama taip:
„1. Importo licencijomis įpareigojama importuoti iš nurodytos šalies. Licencijos paraiškų ir licencijų 8 dalyje nurodoma kilmės šalis, o langelis su žodeliu „taip“ pažymimas varnele.“
4)
4 straipsnio 1 dalies antra pastraipa pakeičiama taip:
„Autentiškumo sertifikato originalas ir tinkamai patvirtinta jo kopija atitinkamos valstybės narės kompetentingai institucijai (toliau - kompetentinga institucija) pateikiama pateikiant su autentiškumo sertifikatu susijusią pirminę importo licencijos paraišką.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 24 d.